Brakykefaalinen oireyhtymä

**Koiran lyhytkalloisuus** eli **koiran brakykefalinen akondroplasia** on jalostuksesta johtuva koiran perinnöllisen kääpiökasvuisuuden muoto, jossa kuonon luut jäävät normaalia lyhyemmäksi. Se on varsin yleinen piirre maailman koiraroduissa. Lyhytkalloisuuteen liittyy erityisesti pään alueen pehmytkudoksien poikkeavuuksia, joita kutsutaan brakykefaliaoireyhtymäksi.
## Vaikutus anatomiaan

Lyhytkalloisen koiran kuono on lyhyt ja litteä. Leukojen leveys on normaali. Verrattuna normaalimittaiseen kuonoon kudoksia ei puutu, mutta ne ovat pakkautuneet tiiviimmin pienemmässä tilassaan, mikä helposti johtaa hengitysvaikeuksiin.

;Mastiffirotuja
* amerikanbulldoggi
* bokseri
* bordeaux'ndoggi
* bullmastiffi
* englanninbulldoggi
* englanninmastiffi

;Kääpiörotuja
* apinapinseri
* bostoninterrieri
* brysselingriffoni
* cavalierkingcharlesinspanieli
* chihuahua
* japaninspanieli
* kiinanpalatsikoira
* mopsi
* ranskanbulldoggi
* shih tzu
* tiibetinspanieli
* yorkshirenterrieri

;Muita rotuja
* kiinanpystykorva

## Terveysongelmat

Lyhytkalloisuus altistaa monenlaisille terveysongelmille.

### Hengittäminen ja lämmönsäätely
Useimmat lyhytkalloiset koirat kärsivät jonkinasteisista hengitysvaikeuksista. Lievimmillään hengityksen häiriöt jäävät kuorsaamiseen. Muita vaihtelevan vakavia brakykefliasyndroomaan liittyviä ominaisuuksia ja oireita ovat ahtautuneet tai jopa tukkeutuneet sieraimet, nielun alueelle roikkuva ylipitkä pehmeä suulaki, ylimääräinen ja ilmateitä ahtauttava kudos nielussa ja/tai nielun viereisten pehmytkudosten virheasento (), paksuuntuneet henkitorven rustorenkaat sekä nielun seinämien romahdus.

Lyhytkuonoiset koirat ovat normaalikuonoisia koiria herkempiä ympäristön korkeille lämpötiloille. Ne saavat lämpöhalvauksen huomattavasti herkemmin.

### Silmät
Kasvojen poimut ja lyhyt kuono altistavat koiran silmät erilaisille vaurioille. Entropion tarkoittaa silmäluomen virheasentoa, jossa luomi kääntyy sisäänpäin. Tällöin luomen karvat tai iho hankautuvat silmän pintaan, mikä ärsyttää silmää ja aiheuttaa esimerkiksi jatkuvaa kyynelvuotoa. Lyhytkuonoisilla koirilla tämä ongelma esiintyy usein alaluomen nenänpuoleisessa osassa, jolloin myös kyynelkanava ei toimi kunnolla.. Pahimmillaan sisäänpäin kiertynyt luomi voi vaurioittaa sarveiskalvoa ja aiheuttaa kipua.

Medial caruncular trichiasis ja nasal fold trichiasis ovat lyhytkuonoisille roduille tyypillisiä ongelmia, joissa kasvojen karvat ulottuvat silmän läheisyyteen tai osuvat suoraan silmän pintaan. Tämä aiheuttaa silmässä samanlaisia oireita kuin entropion.

### Synnyttäminen
Lyhytkalloisilla roduilla synnytys päätyy useammin keisarileikkaukseen verrattuna normaalikalloisiin koirarotuihin. Ranskanbulldoggeilla ja bostoninterriereillä jopa yli 80% synnytyksistä tapahtuu keisarileikkauksen avulla. Lyhytkalloisilla roduilla pentujen pää sekä hartiat ovat leveitä verrattuna emän lantion kokoon, mikä vaikeuttaa luonnollista synnytystä.

### Luusto
Englanninbulldoggit, ranskanbulldoggit ja bostoninterrierit kantavat DVL2-geenimutaatiota, joka aiheuttaa niille lyhytkalloisuuden lisäksi myös selkärangan epämuodostumia. Muilla brakykefaalisilla roduilla lyhytkalloisuuden taustalla on eri mutaatiot. DVL2-mutaatio aiheuttaa virheen varhaisen sikiöaikaisen kehityksen säätelyssä. Vastaavat mutaatiot aiheuttavat ihmisillä harvinaisen Robinowin oireyhtymän, jonka ulkoiset oireet kallon, raajojen ja selkärangan osalta ovat samanlaiset kuin näillä kolmella koirarodulla.

DVL2-mutaatio altistaa koirat erilaisille selkärangan kehityshäiriöille, kuten puolinikamille ja perhosnikamille. Epämuodostuneet nikamat voivat aiheuttaa kipua ja neurologisia ongelmia, jos ne painavat selkäydintä. Lisäksi DVL2-mutaatio liittyy korkkiruuvihäntään, jossa häntä on lyhyt ja jäykkä. Epämuodostunut häntä voi aiheuttaa ulostamisvaikeuksia tai ihovaurioita. Kaikilla mutaatiota kantavilla koirilla esiintyy todennäköisesti jonkinlaisia nikamamuutoksia, mutta niiden määrä ja vakavuusaste vaihtelevat yksilöittäin.

## Katso myös

* Koiran selkäytimen ontelotauti
* Kondrodystrofia

## Lähteet

## Aiheesta muualla